Bétera embriaga la Comunitat Valenciana amb la seu característic aroma de somni gràcies al repartiment de les seues majestuoses Alfàbegues
07 de agost de 2024

• En total, l'Ajuntament beterense, repartirà 62 exemplars de la seua senya d'identitat per excel·lència.

• El Palau de la Generalitat, la Diputació, les Corts, l'Ajuntament de València o el Mercat Central són alguns dels llocs on els valencians i valencianes poden veure aquestes plantes d'altures considerables.

Bétera vol donar a conéixer la seua riquesa festiva a tots els valencians i valencianes per això, cada agost, reparteix de llarg a llarg de la Comunitat Valenciana la seua senya d'identitat més representativa: les alfàbegues.

Aquesta setmana han començat a eixir del conegut com Corral de les Alfàbegues 62 exemplars d'aquesta planta tan famosa a la comarca del Camp de Túria que ha fet a Bétera mereixedora de la distinció de Festa d'Interés Turístic Autonòmic, un títol que a l'Alcaldessa del municipi, Elia Verdevío, se li fa ja xicotet donades les particularitats d'aquestes festes que cada any rep a multitud de visitants i curiosos que volen conéixer de primera mà l'altura de les alfàbegues, les tones de confeti que es llancen i els coets que il·luminen el cel d'aquest municipi que, en paraules de la primer edil “es mereix el reconeixement de Festa d'Interés Turístic Nacional perquè és única en el món sencer”.

I és cert, si es posa en valor que compten amb un rècord guiness des de 2022 d'una alfàbega amb una alçada de 3,24metres, escampen pels seus carrers 1,2 tones de confeti o són capaços de llançar més de 30.000 coets.

En una mostra d'orgull, sentiment i devoció, Bétera cultiva, cada any, exemplars que són repartits per institucions, organismes i entitats per a mostrar la seua essència i convidar a la ciutadania a visitar el municipi del 12 al 22 d'agost període en el qual celebra les seues Festes Majors.

Hui, les Alfàbegues han envaït la capital del Túria per a situar-se en llocs tan representatius com Les Corts Valencianes, Presidència de la Generalitat, la Diputació de València o l'Ajuntament de València, llocs on ja llueixen aquestes plantes que es poden visitar d'igual manera que en el Mercat Central, el Mercat de Colón o al Jardí Botànic, entre altres llocs.

“Portar a aquestes institucions un pedacito de Bétera és una mostra d'afecte del poble beterense als valencians i valencianes”, ha manifestat Verdevío mentre entregava els exemplars.

Però també les Alfàbegues omplin les poblacions de la comarca de Camp de Túria. Cada any multitud d'ajuntaments i mancomunitats compten amb aquestes plantes a les seues portes durant el mes d'agost igual que l'Hospital de Salut Mental de Bétera, les residències de la localitat, les parròquies i diversos llocs més on embriaguen amb la seu característic aroma de somni.

A més enguany des de l'àrea de Turisme, s'ha llançat una campanya que permet a la ciutadania mitjançant un codi QR, col·locat en un cartell als peus de les alfàbegues, conéixer més a fons la història d'aquestes plantes tan importants per als beterans i beteranes.

A la fi dels lliuraments, l'Alcaldessa ha afirmat que “sens dubte, aquesta és una manera de donar a conéixer les nostres festes i convidar a tots i totes a gaudir el dia 15 amb la Rodà de les Alfàbegues, un dels actes més bonics i identitaris de les nostres Festes”.